POROČILO KOMISIJE EVROPSKEMU PARLAMENTU, SVETU, EVROPSKEMU EKONOMSKO-SOCIALNEMU ODBORU IN ODBORU REGIJ

Naknadno vrednotenje dogodka Evropske prestolnice kulture za leto 2015 (Mons in Plzen)

1.Uvod

To poročilo je predloženo v skladu s členom 12 Sklepa št. 1622/2006/ES Evropskega parlamenta in Sveta z dne 24. oktobra 2006 o vzpostavitvi aktivnosti Skupnosti za dogodek Evropske prestolnice kulture za leta 2007 do 2019 , ki določa, da Komisija vsako leto zagotovi zunanje in neodvisno vrednotenje rezultatov dogodka Evropska prestolnica kulture iz prejšnjega leta ter predloži poročilo o navedenem vrednotenju drugim institucijam EU.

Namen tega poročila je sporočiti ugotovitve zunanjega vrednotenja dogodka Evropske prestolnice kulture za leto 2015 in aktivnosti, ki jih bo Komisija predložila na podlagi teh ugotovitev. Metodologija vrednotenja in ugotovitve so predstavljene v delovnem dokumentu služb Komisije o vrednotenju evropskih prestolnic kulture za leto 2015, ki temelji na končnem poročilu zunanjega ocenjevalca.

2.Ozadje aktivnosti

2.1.Aktivnost EU za dogodek evropske prestolnice kulture (EPK)

Prvotni program „Evropsko mesto kulture“ se je začel na medvladni ravni leta 1985 . S Sklepom 1419/1999/ES je bila vzpostavljena aktivnost Skupnosti za dogodek evropska prestolnica kulture (v nadaljnjem besedilu: EPK) za leta od 2005 do 2019. Države članice so bile razvrščene po kronološkem zaporedju upravičenk za organizacijo vsakoletnega dogodka. Sklep 1419/1999/ES je bil nadomeščen s Sklepom št. 1622/2006/ES, ki je ohranil načelo kronološkega zaporedja držav članic, vendar je dodatno opredelil cilje aktivnosti ter uvedel novo ureditev izbora in spremljanja.

Na podlagi Sklepa št. 1622/2006/ES je splošni namen dogodka EPK opozoriti na bogastvo in raznolikost evropskih kultur in njihove skupne značilnosti ter spodbujati večje medsebojno razumevanje med evropskimi državljani in pospeševati prispevek kulture k dolgoročnemu razvoju mest. Dogodek EPK si prizadeva za spodbujanje sodelovanja med kulturnimi izvajalci, umetniki in mesti v Evropi, pri čemer spodbuja sodelovanje državljanov, živečih v mestu in okolici, obenem pa skuša povečati zanimanje državljanov iz tujine ter predstavlja trajnosten in sestavni del dolgoročnega kulturnega in socialnega razvoja mest.

Sklep št. 1622/2006/ES, razveljavljen s Sklepom št. 445/2014/EU Evropskega parlamenta in Sveta z dne 16. aprila 2014 o vzpostavitvi aktivnosti Unije za Evropske prestolnice kulture za leta od 2020 do 2033, se še naprej uporablja v primeru mest, ki so že bila imenovana ali so v postopku imenovanja za evropske prestolnice kulture za leta od 2013 do 2019.

2.2.Izbor in spremljanje Evropskih prestolnic kulture za leto 2015

V skladu s Sklepom št. 1622/2006/ES sta bili do organizacije dogodka EPK v letu 2015 upravičeni Belgija in Češka.

Vzporedne razpise so upravljali pristojni organi teh dveh držav članic. Izbor je potekal v dveh fazah: faza predizbora (mesta, ki kandidirajo, gredo v ožji izbor), ki ji sledi faza izbora (ožji izbor se zmanjša na enega samega kandidata). Svet trinajstih članov, od katerih jih šest imenuje zadevna država članica, ostalih sedem pa evropske institucije, je proučil prijave mest, ki kandidirajo, na podlagi ciljev in meril iz Sklepa.

V Belgiji je kandidiralo le eno mesto. Na Češkem so se prijavila tri mesta, od katerih sta bili izbrani dve . Leta 2010 je svet priporočil, da se naziv EPK dodeli mestu Mons v Belgiji in mestu Plzen na Češkem.

Svet ministrov Evropske unije je uradno imenoval mesti Mons in Plzen za dogodek EPK za leto 2015 v novembru 2010 in maju 2011.

Po imenovanju se je za obe mesti začelo spremljanje: napredek priprav mest je spremljal in vodil odbor, sestavljen iz sedmih neodvisnih strokovnjakov, ki so jih imenovale institucije Unije in so preverjali tudi skladnost s programom in zaveze, na podlagi katerih sta bili mesti izbrani. Predstavniki mest Mons in Plzen so se jeseni 2012 in spomladi 2014 udeležili dveh uradnih sestankov spremljanja, ki ju je sklicala Komisija. Postopek spremljanja se je zaključil tako, da je odbor dal Komisiji pozitivno priporočilo o dodelitvi 1,5 milijona EUR vredne denarne nagrade v čast Meline Mercouri mestoma Mons in Plzen.

2.3.Teme in usmeritev Evropskih prestolnic kulture za leto 2015

Glavna tema v Monsu v letu 2015 je bila „ko se tehnologija sreča s kulturo“, njen namen pa je bil postaviti mesto na zemljevid Evrope kot simbola gospodarskega prestrukturiranja, ki temelji na uspešnem povezovanju med kulturo, turizmom in novimi tehnologijami. Kulturni program je bil sestavljen iz štirih sklopov v skladu z letnimi časi: „Bleščava“ (da bi se v mesto prinesli svetloba in toplota v zimskih mesecih); „Preobrazba“ (da bi se poudaril prihod pomladi in sprememb, ki potekajo v Monsu zaradi razvoja novih infrastruktur in možnosti, ki jih ponujajo nove tehnologije); „Postanek“ (da bi se spodbudil obisk ali začasno prebivanje v Monsu v času počitnic); in „Preporod“ (da bi se poudaril preporod Monsa po zatonu ključnih industrij s poudarkom na zgodovinskih značilnostih „zlate dobe“ mesta in prihodnjem razvoju).

Moto Plzna za leto 2015 je bil „Odpri se!“, ki je odrazil ambicijo mesta, da izkoristi leto z nazivom EKP za odpiranje mesta Evropi in drugim zunanjim vplivom. V letu 2015 so bile v Plznu organizirane kulturne prireditve, obenem pa je bilo poskrbljeno za doživetja obiskovalcev, in sicer v okviru štirih glavnih tokov: „Umetnost in tehnologija“ (da bi se slavila in okrepila povezava med industrijsko preteklostjo Plzna, obrtmi, spretnostmi in poslovnim svetom); „Odnosi in čustva“ (da bi se odprli javni prostori mesta in bi se državljani vključili v razpravo o svoji osebni in nacionalni identiteti); „Prehod in manjšine“ (da bi se poudarila raznolikost mesta in njegovih prebivalcev); ter „Zgodbe in viri“ (da bi se spodbudil turizem na podlagi nekaterih osebnosti Plzna ter obujajo spomine na pretekle dogodke in izkušnje).